ऑस्ट्रेलिया में भगवान गणेश का उड़ाया मजाक  
गणेश वर्सेज थर्ड राइक नाम के नाटक में दिखाया गया है कि हिटलर की नाजी गुप्तचर सेवा भगवान गणेश पर जुल्म ढाती है और उनसे पूछताछ करती है।
ऑस्ट्रेलिया में पेश होने वाले एक नाटक में भगवान गणेश का मजाक उड़ाए जाने पर हिन्दू समुदाय ने चिंता जताई है। गणेश वर्सेज थर्ड राइक नाम के इस नाटक में दिखाया गया है कि हिटलर की नाजी गुप्तचर सेवा भगवान गणेश पर जुल्म ढाती है और उनसे पूछताछ करती है।  इस नाटक का 29 सितंबर को मेलबर्न फेस्टिवल में प्रीमियर होना है। अमेरिका के नेवादा शहर के हिन्दू नेता राजन जेड ने एक बयान जारी करके कहा है कि गणेश मंदिरों और घरों में पूजे जाते हैं और उन्हें इस तरह से थिएटर के मंच पर हंसी का पात्र बनाकर नहीं पेश किया जाना चाहिए।  इस नाटक के निर्माता बैक टु बैक थिएटर ने खुद इसे गप और काल्पनिक बताया है। राजन जेड ने कहा कि ऑस्ट्रेलिया काउंसिल फॉर आर्ट्स और मेलबर्न सिटी को इस तरह के नाटकों का चुनाव करते समय ज्यादा जागरूक होना चाहिए।